Чарговы захад па адшукванні праектных рэзерваў знітаваны з брэндам Быхаўшчыны — саламяным павуком. У чарговым артыкуле мы распаведзем пра тое, як яго вырабляюць у Быхаўскай дзіцячай школе мастацкіх рамёстваў. А сёння гаворка толькі пра тое, што павук гэты неўзабаве набудзе статус гісторыка-культурнай спадчыны. Дарэчы, яшчэ адзін абярэг (у прамым і пераносным сэнсах) ад паспешлівай аптымізацыі. Як скарачаць той сельскі клуб, дзе свая, непаўторная тэхніка саломкапляцення? Толькі так, напэўна, і можна захаваць глыбінку. І ўвогуле, аддзел ІРКСМ райвыканкама цяпер імкнецца да перамог у конкурсах грантаў, бо хоча развіваць традыцыйныя жаноцкія рамёствы і аднавіць знакаміты Баркалабаўскі кірмаш. Мяркуецца праводзіць яго 11 ліпеня, калі ў мясцовым манастыры з’явілася Ікона Баркалабаўскай Божай Маці — старадаўні цудатворны абраз, які адзін з нямногіх на Беларусі захаваўся ў арыгінале. У гэты дзень збіраюцца ля манастыра сотні паломнікаў — самы зручны час для кірмашовых захадаў.